**Marit Myrvoll** (født 8. desember 1953) er en samisk sosialantropolog (PhD) og forsker ved SANKS (Samisk Nasjonal Kompetansetjeneste - psykisk helsevern og rus) / Sámi Klinihkka  Hun er prosjektleder for forskningsprosjektet *Vold og overgrep i samiske samfunn*, som undersøker kulturelle verdier og holdninger som kan synes å legitimere vold og overgrep i samiske samfunn. 

Myrvoll er oppvokst i Bodø og hennes engasjement for samiske rettigheter begynte for alvor da hun 17 år gammel skrev særoppgave på Bodø gymnas om fornorsking av samene (1971). Hun ble utdannet lærer og var lærer i Bodø fra 1977 til 1987. I 1980 var hun med på å starte Heargenjárgga Sámiid Searvi, som senere tok navnet Oarje-Sáltto Sámij Siebbre, et lokallag av Norgga Sámiid Riikasearvi. Hun studerte senere samfunnsfag og nordsamisk språk ved Universitetet i Tromsø.

Etter to år som hovedsekretær for Norgga Sámiid Riikasearvi (1987-1989), og tre år ved det nyetablerte Sametinget i Karasjok (1989-1992), jobbet hun for Riksantikvaren før hun tok hovedfag/cand.polit ved Universitetet i Tromsø hvor hun skrev om Dalai Lamas politiske demokratiseringsprosess i eksil (1996). Feltarbeidet gjorde hun i 1994 i tibetanske flyktningebosettinger i India, hvor hun også flere ganger møtte Dalai Lama som hadde besøkt Sametinget i 1989. Senere har hun truffet Dalai Lama flere ganger. Myrvoll har også vært styremedlem i Den norske Tibet-komité.

I mars 2011 forsvarte hun sin doktorgradsavhandling i sosialantropologi ved Universitetet i Tromsø. Den har tittelen «Bare gudsordet duger. Om kontinuitet og brudd i samisk virkelighetsforståelse», og er en studie av religiøsitet og tro i et samisk lokalsamfunn i Nordland. Myrvolls arbeids- og forskningsfelt omfatter primært samiske forhold fra nord til sør, spesielt lule- og pitesamisk. Myrvoll har i mange år også jobbet med Nordområd­ene, med fokus på nordiske og samiske forhold, verdensarv i Arktis, klima- og andre endringsprosesser med innvirkning på mennesker, samfunn og kulturarv, samt styringssystemer og utfordringer vedrørende urfolk samt nasjonal og internasjonal kulturarv - fra lokal immateriell kulturarv til UNESCOs verdensarv­steder i Arktis. Hennes nøkkelkompetanse omfatter perspektiver på kultur, identitet og samfunn, samt forvaltning av kulturminner, kulturhistorie, religiøs tro, prosjekt­ledelse og formidling. Hun har deltatt i nasjonale og internasjonale prosjekter med fokus på identitet, kulturarv og kulturminneforvaltning. Som forsker har Myrvoll både deltatt i og ledet flere store prosjekter, blant annet utredninger for Finnmarkskommisjonen 

Myrvoll er leder for porteføljestyret for samisk forskning i Norges forskningsråd. Stortinget har oppnevnt Myrvoll i Sannhets- og forsoningskommisjonen. (juni 2018).

Utgivelser
----------

* "Bare gudsordet duger" : om kontinuitet og brudd i samisk virkelighetsforståelse, 2011
* "Från kust til kyst /Áhpegáttest áhpegáddái. Møter, miljø og migrasjon i pitesamisk område" 2015

Referanser
----------

1. ↑  «Marit Myrvoll» **(norsk)**. Orkana Forlag. Besøkt 8. august 2020.
2. ↑  Marit Myrvoll intervjuet på Várdobáik Arkivert 30. desember 2019 hos Wayback Machine. den 25. september 2017.
3. ↑  Dalai Lama ba vaktene hente Eldar fra nrk.no den 10. mai 2014.
4. ↑  Disputas, cand.polit Marit Myrvoll fra uit.no
5. ↑  Ballovara, Mette (10. mai 2014). «Dalai Lama ba vaktene hente Eldar» **(dansk)**. NRK. Besøkt 9. august 2020.
6. ↑  «Disputas - cand. polit. Marit Myrvoll» **(norsk)**. UIT. Besøkt 9. august 2020.
7. ↑  «Medlemmer | UiT». *uit.no*. Arkivert fra originalen 31. mai 2019. Besøkt 9. oktober 2019.
8. ↑  «Från kust til kyst». *Orkana Forlag*. Besøkt 11. februar 2020.

Eksterne lenker
---------------

* Marit Myrvoll's CV from NIKU: Várdobáiki Sámi centre
* Myrvoll's contributions from ResearchGate

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** ISNI
 |